作者:賈島
標題:玩月
內容:寒月破東北，賈生立西南。西南立倚何，立倚青青杉。近月有數星，星名未詳諳。但愛杉倚月，我倚杉為三。月乃不上杉，上杉難相參。眙愕子細視，睛瞳桂枝劖。目常有熱疾，久視無煩炎。以手捫衣裳，零露已濡沾。久立雙足凍，時向股髀淹。立久病足折，兀然黐膠粘。他人應已睡，轉喜此景恬。此景亦胡及，而我苦淫耽。無異市井人，見金不知廉。不知此夜中，幾人同無厭。待得上頂看，未擬歸枕函。強步望寢齋，步步情不堪。步到竹叢西，東望如隔簾。卻坐竹叢外，清思刮幽潛。量知愛月人，身願化為蟾。